अपने प्रदर्शन से खुश हैं शारापोवा  
शारापोवा का कहना है कि वर्ष के तीसरे ग्रैंड स्लैम विम्बलडन-2011 में किए गए अब तक के प्रदर्शन से वह बेहद खुश हैं।
विश्व की पूर्व शीर्ष वरीयता प्राप्त रूसी महिला टेनिस खिलाड़ी मारिया शारापोवा का कहना है कि वर्ष के तीसरे ग्रैंड स्लैम विम्बलडन-2011 में किए गए अब तक के प्रदर्शन से वह बेहद खुश हैं।  17 वर्ष की उम्र में वर्ष 2004 में विम्बलडन का खिताब अपने नाम कर चुकी शारापोवा महिलाओं की एकल स्पर्धा के प्री-क्वार्टर फाइनल में पहुंच गई हैं। तीसरे दौर का मुकाबला जीतने के बाद शारापोवा ने कहा, "मैं अपने ऊपर उम्मीदों का बोझ नहीं लेना चाहती। मैं पिछले कुछ वर्षों में इस प्रतिष्ठत टूर्नामेंट के चौथे दौर तक नहीं पहुंची हूं। मैं इस समय अपने प्रदर्शन से खुश हूं।"  उल्लेखनीय है कि शारापोवा ने हाल ही में चोट से उबरकर कोर्ट पर वापसी की हैं। शारापोवा ने कहा, "चोट से वापसी करना आसान नहीं होता है। मैं आगे भी बेहतर प्रदर्शन करना चाहती हूं।"